Karen Zoid: Die rock chick is groot | SARIE
"As musiek begin speel", my liedjie vir hom, is 'n soort message in a bottle, omdat ek altyd so gewens het ek kry 'n brief van my ma, Jeanette. Sy is op 34 dood aan kanker. Sy was sewe jaar lank siek. Ek het op nege, toe sy dood is, besef jy is alleen op aarde en die lewe is kort.
Met Ben se geboorte het ek geweet hy is die grootste verantwoordelikheid van my lewe.
Jy moet eintlik 'n lisensie kry vir ouerskap. Jy kan in alles misluk, maar jy dúrf nie jou kind faal nie.
My boodskap aan Ben (en almal!) is om die lewe te vier. Hardloop met jeans in die see, waag om weerloos te wees, want daar gaan 'n dag kom wanneer hy langs 'n oop graf gaan staan…